Keanu 1ste keer saam met meisie op rooi tapyt | Netwerk24
Keanu 1ste keer saam met meisie op rooi tapyt
05 November 2019 11:44
Daar was geen spoed betrokke toe die Kanadese akteur Keanu Reeves vir die eerste keer in meer as 20 jaar met 'n vrou aan sy sy op die rooi tapyt verskyn het nie.
Die tonge het geklap toe Reeves (55) Saterdag by 'n kuns- en filmgala in Los Angeles saam met die kunstenaar Alexandra Grant (44) opdaag, berig ET Online.
Die twee het hande vasgehou.
Hollywood Life berig dit is die eerste keer in 35 jaar dat Reeves saam met 'n metgesel op die rooi tapyt verskyn.
Reeves en Grant ken mekaar al sedert 2011 nadat sy saam met hom aan sy boek Ode to Happiness gewerk het.
Dit was Reeves se eerste boek, terwyl dit ook Grant se eerste illustrasies was, berig People.
Dit is egter nie die eerste keer dat Reeves en Grant saam afgeneem is nie. Hulle is ook verlede jaar in Oktober afgeneem toe hulle saam gaan eet het, sowel as in Februarie vanjaar toe hulle saam 'n onderhoud oor hul uitgewersmaatskappy toegestaan het.